Gediminas Narijauskas

Gediminas Silvestras Narijauskas (g. 1939 m. gruodžio 31 d. Kėdainiai) – Lietuvos muzikantas, pedagogas, fotografas.

Biografija 
Tėvas Stanislovas Narijauskas buvo puskarininkis, vienas pirmųjų Lietuvos kino filmų artistų sąjungos narys, kartu su Petru Malinausku sukūręs vieną pirmų lietuviškų vaidybinių trumpametražinių filmų „Sužieduotinis per prievartą“.
Gediminas buvo trečias iš keturių vaikų (vyresnioji sesuo – Klaipėdos dramos teatro aktorė Nijolė Narijauskaitė-Gražienė). Pirmą mokyklos skyrių baigė Kėdainiuose, vėliau mokėsi Šėtos gimnazijoje. Aštuntą klasę baigė Šančiuose, vienuoliktą – 1957 metais Kauno XIV vidurinėje mokykloje. Mokyklos orkestruose grojo mandolina, baritonu. Nuo 1957 mokėsi Kauno Juozo Gruodžio konservatorijoje (tuomet Juozo Gruodžio muzikos technikumas) pučiamųjų skyriuje, trombono klasėje, baigė 1960 metais. Nuo 1960 m. iki 1965 m. studijavo Lietuvos muzikos ir teatro akademijoje, prof.Domo Svirskio trombono klasėje.

Muzikinė veikla 
1961–1965 vadovavo pirmai Lietuvoje diksilendo grupei – Valstybinės konservatorijos diksilendui (kiti pavadinimai G.Narijausko instrumentinis ansamblis, instrumentinis ansamblis vadovaujamas G.Narijausko), kurią įkūrė kartu su bendramoksliais P. Tautkumi, L. Martinkėnu, G. Pauga, V. Bieliausku, R. Derkinčiumi ir R. Azguridžiumi. Grupė yra įrašiusi keletą vinilo plokštelių, gyvavo iki 1965 m.

1961–1965 m. dirbo Lietuvos radijo ir televizijos lengvosios muzikos orkestre, grupės koncertmeisteriu.

Nuo 1965 m. dirigento Juozo Domarko kvietimu pradėjo dirbti Lietuvos nacionaliniame simfoniniame orkestre. Ilgametis orkestro trombonų grupės koncertmeisteris.
Atliko solo Moriso Ravelio simfonijoje „Bolero“, Gustavo Malerio simfonijoje Nr. 3, Piotro Čaikovskio šeštojoje simfonijoje, Modesto Musorgskio fortepijoniniame cikle „Parodos paveikslėliai“ ir kt.

Pedagoginė veikla 
1968–1998 m. dėstė trombono specialybę Juozo Tallat-Kelpšos aukštesniojoje muzikos mokykloje. 1982–1996 m. dėstė trombono specialybę Lietuvos valstybinėje konservatorijoje (dabar Lietuvos muzikos ir teatro akademija). G.Narijausko trombono klasę 1991 m. baigė Povilas Meškėla.

Fotografija 
Fotografija domėjosi nuo vaikystės. Dirbdamas Lietuvos nacionaliniame simfoniniame orkestre fotografavo Lietuvos ir bei su gastrolėmis atvykusių muzikos atlikėjų, dirigentų portretus. Surengė apie dvidešimt personalinių parodų, dalis turtingos muzikų portretų kolekcijos saugoma Lietuvos nacionalinės filharmonijos archyvuose.

Nuo 1968 metų Lietuvos fotomenininkų sąjungos narys.

Muzikos įrašai 
 Lietuviška estrada, diksilendas
 Neverki mergele“ diksilendas, 1961
 Tūkstantis žingsnelių: diksilendas

Apdovanojimai 
 1987 m. – LTSR nusipelniusio artisto garbės vardas
 2002 m. – Sausio 13-osios atminimo medalis

Šaltiniai 
 Rita Aleknaitė-Bieliauskienė, Lietuvos nacionalinio simfoninio orkestro kelias, Lietuvos muzikų sąjunga, 2006 Nr. 1–2 (336–337)
 Aleknaitė-Bieliauskienė, Rita, Improvizacija: akys : Gedimino Narijausko 70-mečiui, Forumas „Kultūros eksperimentai“, 2009 
 Prof. dr. Rita Aleknaitė-Bieliauskienė, Ėjęs svajonės vendinu keliu, Lietuvos Aidas
 Lietuvos Respublikos prezidento dekretas, 2002.01.01, Nr. 1635 
 Lietuvos muzikos ir teatro akademija, Atleistų darbuotojų asmens bylų apyrašas Nr.7
 Nijolė SISAITĖ, Prieš šimtą metų gimęs Rakauskų kaime.., Santaka, 2017-07-26
 Lietuvos televizijos lengvosios muzikos orkestras groja A.Ruzgaitės ir R. Minderio lėtam šokiui, 1965.01.01 
 Lietuvos radijo ir televizijos estradinis orkestras groja „Šokių vakarą“, 1965.01.01. 01:55-03:35
 Solo trombonas, 1985.01.01, G. Mahler, simfonija Nr. 3, d – mol. 24:50-26:42
 G.Narijausko atliekami kūriniai svetainėje Pakartot.lt

Lietuvos dėstytojai
Lietuvos muzikai